《送贺元忠之曲阜学正任》
元代·周巽

送君之曲阜，鲁殿谒灵光。琴瑟歌清庙，衣冠拜素王。

采芹临上邑，释菜得升堂。文字看科斗，箫韶鸣凤凰。

吟坛常倚杏，射圃必穿杨。听雨泮池曲，舞雩沂水傍。

桧围宫树暗，花覆苑苔香。东鲁诸生喜，西风一鹗翔。

赠言兖州去，别意楚波长。遥望云千里，中流苇一航。

游鱼迎去棹，语燕绕危樯。愿振孔林铎，时逢文运昌。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。